SKRIFTLIG FORESPØRGSEL E-1755/02

af Hugues Martin (PPE-DE) til Kommissionen

(19. juni 2002)

Om: Euro-Middelhavspartnerskabet

En af de vigtigste grunde til, at Euro-Middelhavspartnerskabet er så dynamisk, er visse byers vilje til at fremme samarbejdet mellem europæiske byer og byer i det sydlige og østlige Middelhavsområde.

Inden for netværket af Eurocities er det i Bordeaux lykkedes at nedsætte en arbejdsgruppe for denne type samarbejde. Den har udarbejdet et projekt kaldet Euro-Middelhavspagten med en politisk erklæring fra borgmestrene, som Bordeaux's borgmester og deputerede Alain Juppé forelagde i Barcelona den 22. februar 2002.

I beslutningen (A5-0087/2002) af 11. april 2002 om Kommissionens meddelelse til Rådet og Europa-Parlamentet om forberedelse af mødet mellem Euro-Middelhavsområdets udenrigsministre den 22.-23. april 2002 i Valencia gik Europa-Parlamentet ind for Euro-Middelhavspagten. Ministrene, der mødtes i Valencia, godkendte Euro-Middelhavspagten som led i handlingsplanen og anmodede om en detaljeret behandling af denne pagt.

Den Europæiske Unions vilje til at sætte skub i Euro-Middelhavspartnerskabet i forlængelse af Barcelona-erklæringen fra 1995 skal konkretiseres, hvilket gøres ved at styrke byernes rolle.

- Vil Kommissionen på denne baggrund udarbejde et program for decentraliseret samarbejde med Middelhavslandene i lighed med de eksisterende programmer for Latinamerika og Asien?

- Ville Kommissionen eventuelt gå ind for et nært samarbejde med Euro-Middelhavsbyernes Eurocities-styringsudvalg under Euro-Middelhavspagten med henblik på den kommende Meda-regionalprogrammering?

- Agter Kommissionen at lade Euro-Middelhavspagtens aktiviteter erstatte programmer, der ved evalueringen af Meda-programmet i anden halvdel af 2003 eventuelt viser sig ikke at give de forventede resultater?

Svar afgivet på Kommissionens vegne af Christopher Patten

(19. juli 2002)

Kommissionen følger med interesse de initiativer, som lokale og regionale myndigheder tager inden for rammerne af Euro-Middelhavspartnerskabet, navnlig initiativer fra organisationer som Eurocities og de stående udvalg i Euro-Middelhavspartnerskabet, som søger at inddrage lokalsamfundene yderligere i Barcelona-processen.

Kommunerne spiller en afgørende rolle, når det drejer sig om at knytte bånd mellem civilsamfundene i partnerskabslandene og i EU's medlemsstater. De kan og bør spille en vigtig rolle, hvad angår samarbejdet omkring social og menneskelig udvikling, navnlig inden for områder med nærforvaltningsmæssig karakter, såsom lokalstyre, transport, miljø, kulturarv, sociale tjenester osv. Kommissionen mener, at dette samarbejde til stadighed kan udbygges ved hjælp af de instrumenter, som de lokale og regionale myndigheder er i besiddelse af.

Det er vigtigt at henlede opmærksomheden på, at de regionale og nationale MEDA-programmer, hvori indkaldelse af forslag indgår som en fast bestanddel, er åbne for lokalsamfundene og for de lokale forvaltningsnet, som allerede på nuværende tidspunkt kan modtage midler gennem SMAP (Short and Medium Action Plan for the Environment), Eumedis (telekommunikation), Euromed Heritage (kulturarv og kulturmæssig udveksling) og Euromed Jeunesse, som indbefatter projekter, hvor lokalsamfundene kan deltage i samarbejdet.